Ilmar Kütt

Ilmar Kütt (sündinud 21. mail 1949 Kõpus) on eesti sporditegelane ja endine käsipallur, Viljandimaa Spordiliidu juhatuse esimees.

Ta on lõpetanud 1968. aastal Mõisaküla Keskkooli ja 1972. aastal Tartu Riikliku Ülikooli kehakultuuriteaduskonna.

Käsipallurina on ta mänginud aastatel 1966–1967 Eesti noortekoondises ja 1973–1994 Viljandi käsipallimeeskonnas (1983–1986 mängiva treenerina). Eesti meistrivõistlustel on ta võitnud kaks pronksi (1973, 1987).

Ta on tegutsenud ka spordikohtunikuna (1972. aastast vabariiklik kategooria). Ka on ta ümber Viljandi järve suurjooksu peakorraldaja alates 1983. aastast.

Kütt oli 1980. aastatel juhtiv spordiametnik Viljandi rajoonis ja 1990. aastatel sporditegelane Viljandimaal. Aastatel 2003–2009 oli Viljandi Maavalitsuse haridus- ja kultuuriosakonna juhataja, seejärel mõnda aega haridus- ja sotsiaalosakonna juhataja.

Ta on olnud Eesti Käsipalliföderatsiooni (hiljem Eesti Käsipalliliidu) juhatuse liige ja Eesti Olümpiakomitee täitevkomitee liige.

Tunnustus
2006 – Valgetähe medaliklassi teenetemärk
2022 – Viljandimaa vapimärk
2024 – Kultuurkapitali Viljandimaa elutööpreemia
2025 – Viljandi linna spordipreemia

Viited


Kategooria:Eesti käsipallurid
Kategooria:Eesti sporditegelased
Kategooria:Viljandi maakonna sportlased
Kategooria:Viljandi maakonna sporditegelased
Kategooria:Tartu Ülikooli kehakultuuriteaduskonna vilistlased
Kategooria:Sündinud 1949